Javna izjava Hrvatskoga svjetskog kongresa oko situacije u BiH i položaju tamošnjih Hrvata
Spasiti Bosnu i Hercegovinu

Povodom rastućega općeg nezadovoljstva društvenim prilikama u BiH, a zbog dugogodišnje izrazite nesređenosti ustroja ove države, gušenja osnovnih ljudskih i narodnih prava tamošnjih Hrvata kao konstitutivnog i najstarijeg naroda u BiH, a u svjetlu već postojećega srpskog entiteta koji zauzima pola BiH te ciljanog majoriziranja Hrvata od strane Bošnjaka u tkz. Federaciji BiH, Hrvatski svjetski kongres (HSK) kao NGO-član UN-a s konzultativnim statusom, ponovno moli i potiče sve moćne i odgovorne u BiH, RH, EU i UN-u da konačno omoguće mir i blagostanje u ovoj našoj državi. Ovakvo tužno stanje pokazuje da je BiH prepuštena prvenstveno nemaru i nesposobnosti međunarodne zajednice, ali i samovolji i uskogrudnosti nekih moćnika u BiH. To ilustrira i onaj famozni međunarodni PIC, tj. „Vijeće za provedbu mira“ koje zastupa (sic!) 55 država sa zadaćom poboljšavanja stanja u BiH nakon Daytona, a ono se petnaestak godina ni sastalo nije.

Da stanje u BiH ne krene po većem zlu i ne prenese se i na okolne države, kako što ima znakova, ponovno molimo i potičemo UN i EU da konačno stave na noge državu BiH i spase je od sadašnjeg jadnog stanja i možda konačne propasti. Očito, ovako ustrojena dvadesetak godina postojeća daytonska BiH ne zadovoljava nijedan njen narod i malo koga, a još manje osnovne uljudbene postulate, osim možda domaće i strane činovnike koji žive na državnim jaslama kroz stotine ministarstava i drugih nakalemljenih i beskorisnih državnih i međunarodnih institucija. Sve je više dokaza i mišljenja da su dosad svi europski visoki predstavnici, posebice nečistih interesa i nasilni Petritsch i Asdown, ali i sadašnji „ne-zna-što bi“ Inzko, više nanijeli štete funkcioniranju države BiH i općem zajedništvu i pomirenju nego što su pomogli.

Zbog svega toga smatramo, da bi u interesu funkcionalnog uređenja ove male i razbijene nazovi-države BiH, za sve bilo najbolje omogućiti izbor triju vlada za tri etniteta i jednu na državnoj razini, umjesto famoznih 14 vlada i više od stotinu ministarstava. Rasprava o trećem entitetu iz osnovnih demokratskih razloga ne smije biti nikakva tabu-tema, jer ona bi imala za cilj izgrađivati najbolje moguće odnose među narodima i svim ljudima u BiH. U Europi i jednako u BiH svima treba biti dobro, jer jedino tako će svi moći uspješnije izgrađivati zdrave međuljudske i među-narodne odnose. Nakon dosadašnjih međunarodnih i domaćih promašaja s funkcionalnim ustrojem države, izgleda da nitko ne može osjećati ovakvu BiH kao svoju vlastitu državu.

Nadalje, stručnjaci nas već godinama upozoravaju, da u političko-društvenom uređenju švicarske države ima puno isprobanih elementa koji bi se kao vrlo funkcionalni dali uspješno primijeniti i u BiH. Primjerice, u Švicarskoj nema nikakvih poteškoća poštivati tri, pa i četiri jezična područja, makar se neka nastavljaju u prostornom diskontinuitetu. Također pripominjemo, da funkcioniranje BiH kroz tri etniteta i državnom vladom nipošto ne znači zatvaranje u vlastitu avliju. U konačnici bi se s državne razine, kroz transparentno i jasno određeno funkcioniranje cjelokupne države BiH, svakome narodu jamčilo čuvanje i izgrađivanje njegova nacionalnog identiteta te civilizacijsku i demokratsku slobodu djelovanja bez ugrožavanja drugoga, kao što se to čini u već isprobanom švicarskom modelu. Na taj bi se način onda svi konačno mogli poistovjetiti s BiH kao sa svojom vlastitom državom i učinkovitije raditi na prosperitetu njenih građana i njenom dostojnom mjestu u zajednici EU-a. 

Šimun Šito Ćorić
glasnogovornik HSK-a

21. stoljeće
Bosna i Hercegovina
Hrvati